ГъуэгущIэ ухуэн щIадзэ
Налшык къалэм и щIыпIэ администрацэм гъатхэпэм и 10-м щытепсэлъыхьащ Мэлбахъуэм и цIэр зезыхьэ уэрамым хиубыдэу телъ гъущI гъуэгу зэпрыкIыпIэ лъэмыж ныкъуэкъутэр зэпкърыхынымрэ абы адэкIэ кIуэ гъущI гъуэгур техынымрэ епха лэжьыгъэхэр зэрекIуэкIым.
Пресс-конференцым журналистхэм я упщIэхэм жэуап щратащ Налшык къалэм и щIыпIэ администрацэм и Iэтащхьэ Алэкъей Арсен, КъБР-м ухуэныгъэмкIэ, псэупIэ-коммунальнэ хозяйствэмкIэ, гъуэгу IэнатIэмкIэ и министр Къуныжь Вячеслав, КъБР-м Транспортымрэ связымкIэ и къэрал комитетым и унафэщI Къудей Арсен сымэ.
— 2016 гъэм дыгъэгъазэм и 28-м Урысейм ТранспортымкIэ и министерствэм унафэ къищтащ «Налшык-20» гъущI гъуэгур зэхуэщIыным. «Гидрометаллург» ОАО-р зэрагъэIэпхъуэнум ехьэлIауэ унафэр къащта нэужьщ «РЖД» IуэхущIапIэм ар къыщыхилъхьар. Лэжьэжыртэкъым лыхэкI ерыскъыгъуэхэм щелэжь комбинатри IэфIыкIэ щащI фабрикэри. ГъуэщI гъуэгур къигъэсэбэпыжыркъым Вольт лъагэ Iэмэпсымэ къыщIэзыгъэкI заводми, — жиIащ Алэкъей Арсен. — Зи гугъу тщIы гъущI гъуэгур 1975 гъэм яухуауэ щытащ икIи абы лъандэрэ зэи тэмэму елэжьакъым зыхуей хуэгъэзэным теухуауэ. IуэхущIапIэ зэмылIэужьыгъуэхэм абдеж къэпщытэныгъэ лэжьыгъэхэр щэнейрэ — 2014, 2016, 2017 гъэхэм — щрагъэкIуэкIащ. Къапщтэмэ, 2014 гъэм къалъытат ар иджырей мардэхэм къемызэгъыу, иужьрейм къигъэлъэгъуащ а гъуэгухэмрэ лъэмыжымрэ къэбгъэсэбэпыныр зэрышынагъуэр. А псом къыхэкIыу, гъущI гъуэгу зэпрыкIыпIэр зэпкърахыу, абы и пIэкIэ автомобиль гъуэгущIэ яухуэн хуейуэ унафэ къащтащ, — жиIащ абы.
Алэкъейм къыхигъэщащ шыщхьэуIум и 1 пщIондэ Мэлбахъуэм и цIэр зезыхьэ уэрамым зэрытехьэ гъуэгур къызэрызэIуахыжынур, гъуэгущIэр мы гъэм къриубыдэу яухуэну зэрытраухуэр. Лэжьыгъэхэр екIуэкIыху, къалэм дэт транспортыр зэрызекIуэну щIыкIэр ягъэбелджылащ, апхуэдэуи и пIалъэм нэхърэ нэхъ пасэу — мазаем — Кировым, Щорсым, Эльбрусскэм, Комаровым, Тырныауз, Калюжнэм я цIэхэр зезыхьэ уэрамхэм гъуэгухэр зыхуей щыхуагъэзэным яужь ихьащ.
КъБР-м Транспортымрэ связымкIэ и къэрал комитетым и унафэщI Къудей Арсен къыщыпсалъэм къыхигъэщащ иджырей мардэхэм тету Налшык къалэм щаухуэну гъуэгущIэм метр 1700-рэ и кIыхьагъыу зэрыщытынур. «Абы къищынэмыщIауэ, Калюжнэ уэрамыр, метр 1600-рэ и кIыхьагъ къызэщIиубыдэу, зэдгъэпэщыжынущ. ФIыщIэ яхуэсщIынут хьэрычэтыщIэхэм, сыту жыпIэмэ сыт и лъэныкъуэкIи абыхэм ди Iуэхур къыддаIыгъащ, уеблэмэ гъуэгущIэр духуэфын папщIэ я уней щIы Iыхьэм щыщ къыдатащ», — жиIащ Къудейм.
БАГЪЭТЫР Луизэ.
